b"\n_START_ARTICLE_\nLa Torre de Vilafreser\n_START_SECTION_\nHist\xc3\xb2ria\n_START_PARAGRAPH_\nDes de la segona meitat del segle XI s'esmenten diferents personatges amb l'apel\xc2\xb7latiu de \xc2\xabVilafreser\xc2\xbb. S'hi troben esmentats cavallers i eclesi\xc3\xa0stics, la resid\xc3\xa8ncia pairal i casa forta dels quals pot identificar-se amb la Torre de Vilafreser. L'any 1058, s'esmenta la fortalesa d'Ot Ma\xc3\xa7\xc3\xb3 que podria ser un precedent de la construcci\xc3\xb3 de la Torre. L'any 1175 hi ha not\xc3\xadcia d'un cavaller anomenat Bernat de \xc2\xabVilla Freder\xc2\xbb. El 1193 un Guillem Berenguer, etc. El 1280 el bisbe de Girona Bernat de Vilert assignava a Pere de Vilafreser una quarta part del delme de la parr\xc3\xb2quia de Vilafreser. Segons Llu\xc3\xads G. Constans hi ha un document de l'any 1455 on s'anomena una \xc2\xabTorra\xc2\xbb a Vilafreser. Aquest llinatge s'hauria extingit al segle XV.\n_START_SECTION_\nArquitectura\n_START_PARAGRAPH_\nTorre de planta quadrangular i coberta de teula a dues vessants. Les seves dimensions s\xc3\xb3n de 5 x 5\xe2\x80\x995 metres de costat i 18 d\xe2\x80\x99al\xc3\xa7\xc3\xa0ria. El gruix del mur a peu pla \xc3\xa9s de 120 cm. Per l'estructura interior i la distribuci\xc3\xb3 de les obertures sembla que havia de tenir una planta baixa, tres pisos i la terrassa. A la planta baixa s'hi accediria des del pis principal per una porta orientada a llevant, acabada en un arc de mig punt format per 9 dovelles i oberta a 6 m del s\xc3\xb2l exterior. Actualment s'entra per una porta a peu pla, acabada per un arc rebaixat i segurament oberta en un moment posterior. La planta baixa actualment est\xc3\xa0 coberta amb una volta rebaixada, si b\xc3\xa9 originalment tenia coberta de fusta, de la que encara es poden veure els punts on es recolzava._NEWLINE_Al cim de la torre i damunt de la porta primitiva hi ha dues cartel\xc2\xb7les que potser pertanyien a un matac\xc3\xa0. A la fa\xc3\xa7ana nord hi ha alguna espitllera, a ponent una mena de porta i a migjorn diverses finestres, potser obertes posteriorment, al nivell d'un segon o tercer pis. A llevant, a m\xc3\xa9s de les dues portes, hi ha tamb\xc3\xa9 alguna espitllera i alguna petita obertura. _NEWLINE_La coberta fou reconstru\xc3\xafda en \xc3\xa8poca contempor\xc3\xa0nia, substituint uns merlets grossos amb mantellets per finestres grans. Tamb\xc3\xa9 contempor\xc3\xa0niament foren refets alguns murs com ara l'orientat a ponent. Els carreus dels panys de paret que no s'han refet s\xc3\xb3n m\xc3\xa9s aviat grossos (25 cm d'alt per 40 cm de llarg), ben escairats i col\xc2\xb7locats a trencajunt. _NEWLINE_Les seves caracter\xc3\xadstiques fan pensar que era una torre senyorial constru\xc3\xafda en l'\xc3\xa8poca tardana del rom\xc3\xa0nic, cap al segle XIII._NEWLINE_Les torres de defensa se solen trobar en llocs elevats per dominar un panorama extens i defensar-se millor dels possibles enemics; per\xc3\xb2 tamb\xc3\xa9 se n'edificaven a les valls per tenir m\xc3\xa9s seguretat davant de bandolers i en cas de guerres. Els precedents de les construccions de planta quadrada ja es troben en edificis senyorials d'abans de l'any 1000. Aquest tipus de torre, de tradici\xc3\xb3 rom\xc3\xa0nica, fou, al seu torn, un precedent de les torres clarament g\xc3\xb2tiques o renaixentistes."